[{"text_idx": "#000000", "text": "\u00abLantokia baino, Gu guztion etxea izan da Mujika\u00bb"}, {"text_idx": "#000001", "text": "Mutiloako Liernia auzoan dagoen Mujika jatetxeko arduraduna da Maria Angeles Garmendia (Itsasondo, 1956). Duela 38 urte hasi zen han lanean; zerbitzari bezala aurrena, sukaldean geroago eta jatetxearen arduradun nagusi modura azken 17 urteotan. Abenduaren 23an hartuko du erretiroa eta urte hauetako esperientziez eta erretiroa hartu ondorenerako planei buruz hitz egin du."}, {"text_idx": "#000003", "text": "\u00abSukaldean hastea aldaketa handia izan zen, baina pixkana-pixkana geroz eta gusturago sentitu nintzen horretan\u00bb\n\u00abEtxekoek, senideek, denek lagundu didate asko, baina ahizpa Axun egunero-egunero izan dut ondoan\u00bb"}, {"text_idx": "#000004", "text": "Zerbitzari izatetik, jatetxearen ardura izatera. Aldaketa handia izango zen hori.\nGustukoa nuen lana, eta ezagutzen nuen negozioa. Urte mordoska bat jarraitu nuen zerbitzari bezala. Antxoni Zalduak gurekin lan egiten zuen orduan. Hark egiten zuen sukaldeko lana. Urte asko egin genituen horrela, Zeraingo Ostatura lanera joan zen arte. Orduan hasi nintzen ni sukaldean. Hori ere aldaketa handia izan zen, baina pixkana-pixkana, geroz eta gusturago sentitu nintzen horretan ere."}, {"text_idx": "#000006", "text": "Jose Luisek egiten zuen jendearekiko tratua eta erosketak. Ni berriz, sukaldekoaz arduratzen nintzen. Obra egin eta urtebetera hil zen senarra. Beraz, ordutik aurrera nik hartu nuen ardura osoa, denera zabaldu behar izan nuen."}, {"text_idx": "#000010", "text": "Nolakoa da lan egun bat zuretzat?\nIzaten dira egun gogorragoak, baina orokorrean, oso eramangarriak dira. Goizetan 07:30ak inguruan hasten naiz lanean. Astean zeharreko martxa eta eta asteburukoa nahiko desberdina izaten da. Astean zehar eguneko menua, eta asteburuan, karta. Asteburuetan gehiago luzatzen dira lan egunak."}, {"text_idx": "#000011", "text": "Semeak aipatu dituzu. Lanik egin dute jatetxean?\nBai, laguntzen dute bai! Dena den, duela pare bat urte, erretiroa hartzeko garaia iristen ari zitzaidala pentsatzen hasi nintzenean, garbi esan nien nire etapa bukatzen ari zela, eta jatetxetik kanpo nahi nituela."}, {"text_idx": "#000012", "text": "Ederki ezagutzen dudalako lanbide hau, eta oso lotua delako. Gainera, ongi ezagutzen dudalako nire burua. Badakit haiek hemen jarraitzen badute, nik ere hemen jarraituko dudala behin erretiroa hartuta ere. Eta garbi dut...ez dut horrelakorik nahi! Esan bezala, asko disfrutatu dut lanean, baina familiarentzat denbora gehiago ez izatea ere faltan sentitu dut. Orain nahi dut jatetxetik kanpora elkarrekin egoteko denbora gehiago izatea guztiok."}, {"text_idx": "#000014", "text": "Aurtengoa zelebre badoa ere, datorren urtean Lierniko festak ere sukaldetik kanpora ospatzeko moduan egongo zara.\nEgun oso polita izaten da. Gogoratzen dut, aspaldi, Lierniko Amabirjinaren egunean izaten zela tiro-pitxoia. Goizean, 07:00etan hasten ziren izen-emateekin, eta taberna bete-beta egindako egoten zen. Egun berean egiten zuten txirrindularitza proba, eta jende pila ekartzen zuen horrek ere. Zenbat jende biltzen zen...ikaragarria zen! Azkeneko urteetan, egitaraua aldatu egin da, eta lehen beste jende etortzen ez bada ere, izaten da mugimendua. Ea datorren urtean ospatzeko moduan gauden."}, {"text_idx": "#000016", "text": "Azken hilabeteetan ordea, gauzak asko aldatu dira COVID-19aren eraginez. Zer moduz ari zarete moldatzen?\nBi hilabete eta hamar egunez itxi genuen jatetxea, maiatzaren 25ean ireki genuen berriro ere. Buelta oso gogorra izan zen. Neurri guztiak betez lan egitea... baina tira, hala behar du eta ari gara! Ezkontzetan nabaritu dugu gehien. Bertan behera gelditu dira asko. Eskuak gurutzatuta ezin genuela geratu eta hutsune hori betetzeko, ostiral eta larunbat gauetan plater konbinatuak ematen hasi ginen, kanpoan toki zabala eta ederra dugula aprobetxatuz. Eta pozik nago! Erantzun oso ona izaten ari da."}, {"text_idx": "#000019", "text": "Mujika jatetxera iristeko errepidea gainera ez da oso ona...\nEz dago ez, kamino iskina batean, propio etorri behar da hona. Beraz, gustura etortzen diren seinale."}, {"text_idx": "#000022", "text": "Zer eman dizu leku honek?\nOso zaila da adierazten! Pasatu ditut momentu oso txarrak, baina batez ere, oso-oso onak. Orain, erretiroa laster dut dut, abenduaren 23an , eta egun hori gerturatu ahala, barru-barruan daukat, horrelako sentsazio arraro bat. Egun batzuetan da poza, besteetan tristura. Azkeneko 38 urteetan egunero-egunero sartu naiz ate horretatik, eta derrepente, konturatzen naiz, laster hori ez dela gehiago gertatuko. Mujika jatetxea nirea ez bada ere, nire sentitzen dut, sukalde horren parte sentitzen naiz eta hala sentituko naiz beti! Arraroa ere izango da."}, {"text_idx": "#000023", "text": "Mujika jatetxea toki aparta da, eta bezero bikainak ditu, baina lanera datorrenak gogor lan egiteko gogoz etorri beharko du."}, {"text_idx": "#000027", "text": "Garai haietan, ohikoa zen etxeko txikienek ere baserrian laguntzea. Ume-umetatik, eguna argitzerako hasten zen eguneroko lanekin Maria Angeles. Eskolara joan aurretik partitzen zuen etxeko behien esnea, eta eskolatik bueltan, ganaduarekin laguntzen zion aitari."}, {"text_idx": "#000028", "text": "Aurreraxeago, ardurak handitu zitzaizkion. Aitak eta anaia zaharrenak idi parea gobernatzen zuten, eta gogoan du ordunko Iberduerok mendian kableak altxa behar zituenean, idiekin laguntzera joaten zitzaizkiela. Bitartean, Maria Angeles eta ahizpa zaharrenaizaten ziren baserriko lanak aurrera ateratzeko ardura zutenak."}]